Dis hof toe met Dis-Chem(Argieffoto) Solidariteit gaan Dis-Chem hof toe sleep nadat dié farmaseutiese reus nie aan die sperdatum voldoen het om aan te dui of hy sy omstrede verbod op die aanstelling en bevordering van wit personeellede teruggetrek het nie. Solidariteit gaan hierdie week reeds die eerste regsbriewe op Dis-Chem beteken. Solidariteit het verlede Dinsdag aan Dis-Chem geskryf en die apteek op terme geplaas om aan te dui of die omstrede rassebeleid teruggetrek is. Indien die beleid nie teruggetrek word nie, het Solidariteit die reg voorbehou om te litigeer. Dis-Chem het egter versuim om teen Vrydag se sperdatum hierop te reageer. “Die hele Suid-Afrika wil weet of Dis-Chem net die omstrede memorandum of ook die beleid terugtrek. In plaas daarvan om sekerheid te gee, weier Dis-Chem om inligting bekend te maak,” sê dr. Dirk Hermann, bestuurshoof van Solidariteit. “Dis-Chem se verklarings is vaag en doen niks om sekerheid te skep nie. Die vraag is eenvoudig: Is daar ŉ verbod op die aanstelling en bevordering van wit werknemers? Die feit dat Dis-Chem weier om die inligting te bevestig, laat ons met geen keuse nie as om te aanvaar dat die beleid gehandhaaf word.” Solidariteit is van mening dat Dis-Chem met die memorandum verder gaan as wat die Wet op Billike Indiensneming toelaat. “Daarom sal ons regstrategie ŉ kombinasie wees van ŉ aansoek om openbaarmaking van inligting en ŉ aansoek in die arbeidshof om Dis-Chem se rassebeleid onwettig te verklaar,” sê Hermann. Volgens Hermann verbied die Wet op Billike Indiensneming absolute plafonne en kwotas, en vereis buigsaamheid. “Die wet self en regspraak in die verband is duidelik daaroor. “Daar is regsbeperkings verbonde aan rassewetgewing. Dis-Chem stel nou ŉ nuwe norm vir die private sektor daar. Die wet kan nie verbreek word in ŉ poging om aan ŉ wet te voldoen nie. Regspraak het ook al duidelik gewys dat daar regte van wit werknemers is wat ook beskerm moet word. Rassewetgewing en -beleid mag nie ŉ straf wees nie, maar moet op regstelling fokus. Dis-Chem wil ŉ harde rassebeleid daarstel. Die doel is bloot rasseverteenwoordiging en dit het niks met regstelling te make nie.” Maroela Media het vroeër berig ŉ herrie het op sosiale media losgebars nadat ŉ memorandum van Dis-Chem se uitvoerende hoof, Ivan Saltzman, waarin ŉ verbod op die aanstelling en bevordering van wit personeellede gelas is, uitgelek het. In die memorandum spreek Saltzman die vrees uit dat Dis-Chem beboet kan word as hy nie sy rasseteikens haal nie. Dis-Chem het later gesê die memorandum was swak bewoord en dat dit nie die waardes van die maatskappy weerspieël nie. Die maatskappy het ook gesê hy het groot waardering vir al sy werknemers en het verskoning gevra vir die aanstoot wat die memorandum aan sommiges gegee het.